Charles, par la grace de Dieu roy de France: comme pour certaines causes touchant l’acroissement, honneur et prouffit de nous et de la couronne de France, nous ayons pieça uni en nostre dommaine nostre comté, ville et cité d’Aucerre et leurs appartenances, et par certain traitié fait avec nos bien amez les habitans de notre dite ville et cité d’Aucerre, moyennant certaines finances ordonnées à nous par eux estre sur ce faites, entre les autres choses eussions ottroyé ausditz habitans une foire perpétuelle estre tenue en laditte ville, en certain temps et par certains jours ad ce convenables. Et par le rapport fait en nostre trésor à Paris à noz amez et féaulx conseillers sur le fait de nostre domaine et trésoriers à Paris, sceue la vérité par nos amez et féaulx conseillers maistre Gaucher Vivien et Jacques Boniu, sur le prouffit ou dommage qui à nous et à la chose publique pourroit ensuive en l’ottroy de laditte foire estre tenue, comme dit est, soit clerement apparu que prouffitable chose et nécessaire seroit à nous et au bien publique de instituer et establir en notre dicte ville une foire chacun an, durant trois jours continuelz, le premier commençant le dimanche aprez la feste de S. Martin d’iver, et les aultres deux le lundi et le mardi prouchains après ensuivants; avec et oultre une autre foire perpétuelle en ladicte ville accoustumée de tenir les trois premiers jours de may chacun an. Savoir faisons à tous présens et à venir que pour la considération des choses dessusdictes, et pour l’augmentation des biens, honneurs et prouffiz desdiz habitans et du pays d’environ, nous, inclinans à leur supplication, leur avons ottroyé et ottroyons, et de nostre auctorité et grace espécial, avons ordonné et establi, ordonnons et establissons par ces présentes, que en nostre ditte ville d’Aucerre soit doresnavant tenue chacun an, perpétuellement, ladicte foire par lesdiz trois jours continuels ensuivans, commençans le dimanche aprez ladicte feste S. Martin d’iver; et que en ycelle foire toutes personnes et marchans quelconques puissent aler, venir, demourer et retourner seurement et sauvement pour vendre et acheter toutes manières de vivres et marchandises, et y faire toutes leurs besoignes et choses licitez quelconques, et que en ycelle foire lesdiz habitans et lesdictes personnes et marchans usent et joyssent des libertez, franchises, seuretez et privilèges dont l’on use et a accoustumé de user ez aultres foires d’environ, gardées les coustumes et usages du pays sur les choses dessusdictez. Si donnons en mandement au bailli de Senz et d’Auxerre, et à tous noz aultres justiciers ou officiers, ou leurs lieuxtenans qui orez sont et pour le temps à venir seront, et à chacun d’eux, si comme à lui appartiendra, que ladicte foire fasse crier et publier es lieux et en la manière accoustumée en tel cas, et ycelle ordonner, instituer et establir audit dimenche d’après ladicte S. Martin d’iver, et aux lundi et mardi prouchains ensuivans, par la manière dessusdicte; et lesdiz habitans, marchans et aultres quelconques fassent et seuffrent joyr et user paisiblement desditez franchises, libertez, privilèges et seuretez en alant, venant, demourant et retournant pour marchander ou aultrement, licitement en ladite foire, sans eulx empescher aucunement, au contraire; et si aucun empeschement leur estoit contre ce fait, il l’en ostent à plain, sans délay ne aultre mandement attendre. Et que ce soit chose ferme et estable perpétuellement, nous avons fait mettre nostre seel à ces présentes lettres, sauf en aultres choses nostre droit et l’aultruy en toutes. Donné à Paris, l’an de grace M. CCC. LXXIX, et le sezième de nostre règne, ou mois de juing. Par le roi, à la relation des conseillers sur le domaine et les trésoriers à Paris; Ainsi signé: Henin.